tartuNLP/wikipedia-smugri-20251201 huggingface dataset:
Ibn Hajar al-Haytami

Ibn Hajar al-Haytami (; 909–974) oli egyptiläinen shafi’i-koulukuntaan kuulunut imaami ja šarialain asiantuntija, joka imaami Ahmad al-Ramlin kanssa edusti koko myöhäisen shafi’i-koulun tärkeintä asiantuntemusta. Al-Haytami opiskeli al-Azharissa, mutta muutti sitten Mekkaan, jossa kirjoitti useita merkkiteoksia islamilaisesta oikeudesta, "haditheista", uskosta, kasvatuksesta ja "hadith"-kommentaareista. Hänen kuuluisin teoksensa on kymmenen nidettä käsittävä kommentaari al-Nawawin teokseen "Minhaj al-talibin" (’Etsijän tie’). Teologiassa al-Haytami määritteli edelleen hyväksytysti sunnalaisuuden opiksi, joka seuraa joko imaami Abū al-Ḥasan al-Ašʿarīta tai imaami Abu Mansur Maturidita. Al-Haytamin kokoama arvovaltainen luettelo synneistä sisältää yli 400 nimikettä. 
Al-Haytami on haudattu Mekkaan.
Lepakot ruokana

Ihmiset käyttävät lepakkoja ravintona osissa Pohjois-Amerikkaa, Aasiaa, Afrikkaa ja Etelä-Amerikkaa. Erityisesti hedelmälepakkoja metsästetään ruuaksi, mutta hyönteisiä syövistä lepakoista vain pientä osaa metsästetään ruuaksi. 
Afrikka.
55 eri lepakkolajia metsästetään ruuaksi Afrikassa, lähinnä hedelmälepakkoja. Arvioidaan että Ghanassa myydään ja syödään yli 100 000 lepakkoa vuosittain. Länsi- ja Keski-Afrikassa lepakkoja metsästetään ruuaksi, mutta Etelä- ja Itä-Afrikassa lepakkojen metsästys on harvinaista. Pohjois-Afrikassa lepakoita metsästetään lääkinnällisiin tarkoituksiin.
Aasia.
Kaikissa Kaakkois-Aasian maissa metsästetään lepakkoja Singaporea lukuun ottamatta. Bruneissa, Kambodzassa, Indonesiassa, Itä-Timorissa, Laosissa, Malesiassa, Myanmarissa, Filippiineillä, Thaimaassa ja Vietnamissa lepakoiden metsästys on laajamittaista. Kaakkois-Aasian lepakkolajeista 56:tta eli 17%:ia metsästetään. Indonesiassa lepakoiden syönnillä on pitkä historia ja lepakkoja myydään yhä markkinoilla. Filippiineillä kolmannesta (24/75) lepakkolajeista metsästetään. Filippiinien lainsäädännössä on lepakoita suojaavia lakeja, mutta lakien toimeenpano on heikkoa. Lepakko-adobo on paikallisten syömä ruoka Tarlacin provinssissa, jossa syödään hedelmälepakoita osana paikallista ruokakulttuuria. Metsästys henkilökohtaiseen käyttöön ja paikalliseen kaupankäyntiin on yleistä. Malesiassa metsästystä koskevat lait ja niiden toimeenpano eroavat eri alueilla. Joissain Malesian kaupungeissa lepakoita pidetään luksuslihana. Thaimaassa arvioitiin 7%:n kotitalouksista syövän lepakoita Phu Kheion alueella vuonna 2001. 
Itä-Aasiassa, tarkemmin eteläisessä Kiinassa, syödään lepakoita joskus. Lepakoiden syönti on harvinaista Kiinassa.
Etelä-Aasiassa metsästetään lepakoita. Bangladeshissa isoja hedelmälepakoita metsästetään ruuaksi heimojen toimesta. Intiassa ja Pakistanissa lepakoita pidetään tuhoeläiminä, joskin niitä syödään harvoin. Useammin lepakot tapetaan lääkinnällisiin tarkoituksiin. Poikkeuksena on Intianlentäväkoira, jota syövät metsässä asuvat alkuasukkaat.
Pohjois-Amerikka.
Pohjois-Amerikassa syödään harvakseltaan lepakkoja osana ruokavaliota.
Etelä-Amerikka.
Lepakoiden syönti on melko harvinaista Etelä-Amerikassa. Boliviassa lepakkoja myydään lääkinnällisiin tarkoituksiin. Lepakoiden veren uskotaan auttavan epilepsian hoidossa, mutta sen toimivuudesta ei ole mitään todisteita. Lepakoiden metsästys on laitonta, mutta silti yli 3000 lepakkoa myydään kuukausittain neljässä merkittävässä Bolivian kaupungissa.
Ongelmia.
Lepakoiden vähäinen lisääntyminen altistaa ne liikametsästykselle. Lepakot ovat kaikkein alttiimpia liikametsästykselle Indonesiassa, Filippiineillä, Malesiassa ja Oseanian sekä Intian valtameren saarilla. Lepakoiden syöminen on yhdistetty lukuisiin neurologisiin sairauksiin.
Albertankuusi

Albertankuusi ("Picea" × "albertiana") on valko- ja engelmanninkuusen välinen risteymä, jota esiintyy luontaisesti Pohjois-Amerikassa lähinnä Kanadassa. Risteymälajia pidettiin aiemmin valkokuusen muunnoksena: albertanvalkokuusi ("Picea glauca" var. "albertiana"). Albertankuuseen sisältyy monia koristehavuina käytettyjä lajikkeita, jotka aiemmassa luokittelussa kuuluivat valkokuusen lajiin. Eräs hyvin tunnettu lajike on kääpiökasvuinen, tiheäksi kartioksi kasvava kartioalbertankuusi ('Conica'), jonka aiempi nimi on kartiovalkokuusi.
Albertankuusen tuntomerkkierot valkokuuseen verrattuna ovat: nuorimman vuosikasvuverson ranka on toisinaan harvakarvainen, kävyn pituus ja leveys on yhdestä kahteen senttimetriä suurempi ja käpysuomun kärki on hieman kulmikkaampi.
IF – Ihmeelliset frendit

IF – Ihmeelliset frendit () on vuonna 2024 tuleva yhdysvaltalainen fantasiakomediaelokuva, jonka on kirjoittanut, ohjannut ja tuottanut John Krasinski. Elokuva on sekä näytelty että tietokoneanimoitu, ja sen pääosassa ovat muun muassa Cailey Fleming, Ryan Reynolds, John Krasinski, Steve Carell, Phoebe Waller-Bridge sekä Louis Gossett Jr.. Elokuvan ensi-ilta oli sekä Yhdysvalloissa että Suomessa 17. toukokuuta 2024.
Ninni Russo

Domenico "Ninni" Russo (s. 30. marraskuuta 1939, Forli) on italialainen moottoriurheiluvaikuttaja. Hän aloitti kartanlukijana ystävälleen Alcide Paganellille 1960-luvulla ja 1970-luvulla he voittivat Italian kansallisen mestaruuden Fiatilla. Hän kilpaili myös Maurizio Verinin kanssa. Kahdeksan vuoden jälkeen hän lopetti kilpailemisen ja sai tehtävän Fiatilta PR-toiminnassa. Cesare Fiorio antoi hänelle tehtävän tallin johdossa ensin Fiatilla ja myöhemmin Lancialla, jossa hän oli vuoteen 1992 saakka kunnes Lancia vetäytyi rallista. Lancian jälkeen Russo siirtyi Alfa Romeon rata-autoiluun, jossa hän oli vuoteen 1998 saakka. Vuonna 2001 Russo lähti Fiatilta ja liittyi David Richardsin International Sportsworld Communicatorsille (ISC).
Chung Il-kwon

Chung Il-kwon (; 21. marraskuuta 1917 Pohjois-Hamgyeong – 17. tammikuuta 1994 Honolulu, Havaiji) oli eteläkorealainen poliitikko, kenraali ja diplomaatti.
Chung valmistui Keisarillisen Japanin armeijan akatemiasta vuonna 1940 ja palveli Mantšukuon keisarillisessa armeijassa toisen maailmansodan aikana. Tämän jälkeen hän liittyi Kiinan nationalistien joukkoihin ennen liittymistä Korean tasavallan armeijaan. Chungista tehtiin kaikkien Korean tasavallan joukkojen komentaja Pohjois-Korean miehitettyä Etelä-Korean kesäkuussa 1950. Hän johti yksiköitä muun muassa vetäytymisessä Busaniin ja Inchonin maihinnousussa. Chung valittiin Etelä-Korean päällystön puhemieheksi vuonna 1956. Hän vetäytyi palveluksesta neljän tähden kenraalina vuonna 1957. Tämän jälkeen hän toimi suurlähettiläänä Yhdysvaltoihin, Ranskaan ja useisiin Latinalaisen Amerikan maihin.
Chung oli Etelä-Korean pääministeri Park Chung-heen aikana vuosina 1964–1970. Hän toimi myös ulkoministerinä ja Etelä-Korean kansalliskokouksen puhemiehenä. Chung kuoli sairaalassa Havaijilla, jonne oli matkustanut useaan otteeseen saamaan hoitoja imusolmukesyöpään.
Kil (Kragerø)

Kil on taajama Kragerøn kunnassa Telemarkin läänissä Norjassa. Taajaman pinta-ala on 0,9 neliökilometriä ja asukasluku 1 011 vuonna 2023.
Vadfoss/Helle

Vadfoss/Helle on taajama Kragerøn kunnassa Telemarkin läänissä Norjassa. Taajaman pinta-ala on 1,2 neliökilometriä ja asukasluku 1 519 vuonna 2023.
Kragerøn kirkko

Kragerøn kirkko () on Kragerøn kunnassa Telemarkin läänissä Norjassa sijaitseva tiilinen pitkäkirkko vuodelta 1870.
Uriminzokkiri

Uriminzokkiri () on pohjoiskorealainen propagandasivusto. Se on oman uutissivunsa ylläpitämisen lisäksi tehnyt julkaisuja lukuisiin sosiaalisen median palveluihin.
Uriminzokkiri on julkaissut uutisia Pohjois-Korean virallisista tiedotusvälineistä ja videoita muun muassa Kim Jong-unin tarkastuskäynneistä sekä Pohjois-Korean ohjuslaukaisuista. Uriminzokkiri herätti huomiota vuonna 2010 perustamansa Youtube-kanavan myötä. Lisäksi se perusti tilit ainakin Twitteriin, Facebookiin ja Flickriin. Facebook-tili suljettiin pian. Vuonna 2013 Uriminzokkiri julkaisi kanavallaan Youtubessa videon, jossa esitettiin kuviteltua ohjushyökkäystä Yhdysvaltain hallintorakennuksiin Washingtoniin (DC). Samana vuonna Anonymous-hakkeriryhmä murtautui Uriminzokkirin tileille Twitteriin ja Flickriin reaktiona valtion esittämiin uhkailuihin. Anonymous muun muassa vaati tekemissään avauksissa kansannousua Pohjois-Korean hallintoa vastaan ja valtion ylläpitämästä nettisensuurista luopumista. Samalla Uriminzokkirin ja lentoyhtiö Air Koryon verkkosivustot poistuivat saatavilta oletetun palvelunestohyökkäyksen seurauksena. Anonymousin edustajat väittivät saaneensa haltuunsa Uriminzokkirin verkkosivustolta 15 000 salasanaa ja poistaneensa saatavilta kaikkiaan viisi pohjoiskorealaista verkkosivustoa. Uriminzokkiri on ollut muulloinkin hakkeroinnin kohteena. 
Vuonna 2017 Youtube poisti Uriminzokkirin yhteisösääntöjen vastaisesta sisällöstä pian syyskuun 3. päivänä tehdyn ydinkokeen jälkeen. Youtube vetosi myös lakiongelmaan. Päätös herätti kritiikkiä, koska julkaisujen katsojien joukossa oli ollut tutkijoita, jotka olivat käyttäneet kanavaa avukseen tiedon saamisessa Pohjois-Koreasta. Jotkut tutkijat vetosivatkin Youtubeen kanavan palauttamiseksi. Uriminzokkirin Youtube-kanava on sittemmin luotu ja suljettu uudelleen useampaan otteeseen.
Charlot Salwai

Charlot Salwai Tabimasmas (s. 24. huhtikuuta 1963) on vanuatulainen poliitikko, joka on toiminut maansa pääministerinä vuosina 2016–2020 ja uudelleen lokakuusta 2023 lähtien. Hän edustaa Jälleenyhdistymisen kansanliike -puoluetta. Vuonna 2021 hänet tuomittiin kahden vuoden ja kolmen kuukauden ehdolliseen vankeuteen väärästä valasta. Tämän vuoksi hänen piti erota parlamentista, jossa hän oli istunut 18 vuotta. Syksyllä 2021 presidentti Obed Moses Tallis armahti Salwain ja kaksi muuta edellistä pääministeriä, minkä jälkeen Salwai sai jälleen asettua ehdolle poliittisiin virkoihin.
Choi Sung-hwan

Choi Sung-hwan (; 1936–1981) oli pohjoiskorealainen säveltäjä.
Choin elämänvaiheista on julkistettu vähäisesti tietoa Pohjois-Korean ulkopuolella. Hänen tuotantoonsa kuuluu orkesterille kansanlaulusta "Arirang" sävelletty muunnelmateos (1976), josta on kansainvälisesti käytetty nimeä "Arirang Fantasy". Choin orkestraatiossa piccololla ja huiluilla on merkittävä osuus. Teoksen kantaesittivät vuonna 1978 Kim Hong-jaen johtamat Tokion filharmonikot. Vuoden 2008 kiertueellaan Lorin Maazel ja New Yorkin filharmonikot esittivät teoksen sekä Pohjois- että Etelä-Koreassa. Teoksen esittäjiin ovat kuuluneet myös muiden muassa Yhdistyneiden kansakuntien orkesteri, Orchestre Philharmonique de Radio France ja Unhasu-orkesteri.
Morten Dahlin

Morten Dahlin (s. 1. toukokuuta 1989 Hvidovre) on tanskalainen Venstren poliitikko ja Tanskan nykyinen kaupunki-, maaseutu-, kirkko- ja pohjoismaisen yhteistyön ministeri marraskuusta 2023. Hän on istunut kansankäräjillä vuodesta 2019. Vuosina 2011–2013 hän oli Venstres Ungdomin puheenjohtaja.
San Pedro Apóstol -luokka

San Pedro Apóstol -luokka oli Espanjan laivaston kolmen kaksikantisen 70-tykkisen linjalaivan muodostama alusluokka.
Suunnittelu.
Francisco de Gautier, joka siirrettiin 1767 Ferroliin valmistettuaan San Juan Nepomuceno-luokan Guarnizossa, suunnittelemat alukset. Alusten suunnittelu perustui hänen kehittämäänsä "sistema frencésiin". Alusten hankinta vahvistettiin 11. helmikuuta 1769. Ne nimettiin 23. syyskuuta 1769.
Yoonie Han

Yoonjung "Yoonie" Han (; s. 12. tammikuuta 1985) on eteläkorealainen pianisti.
Han teki ensimmäisen solistisen esiintymisensä Soulin filharmonikkojen kanssa Soulin taidekeskuksessa 13-vuotiaana. Hänet palkittiin kansallisessa musiikkikilpailussa Etelä-Koreassa vuonna 2001. Etelä-Korean kulttuuriministeriö valitsi hänet "lupaavimmaksi nuoreksi esiintyjäksi". Han sai kandidaatin arvon Curtis Institute of Musicista, musiikin maisterin arvon Juilliard Schoolista ja tohtorin arvon Stony Brook Universitysta. Hän on kiertänyt lukuisten eurooppalaisten, pohjoisamerikkalaisten ja aasialaisten orkesterien solistina. Hän on myös pitänyt resitaaleja muun muassa Berliinin filharmoniassa, Concertgebouwissa, Lincoln Center for the Performing Artsissa ja Carnegie Hallissa.
Han voitti Gaon-musiikkipalkinnon vuonna 2009. Lisäksi hän on voittanut ensimmäiset palkinnot muun muassa Washingtonin kansainvälisessä pianokilpailussa, World Piano Competitionissa ja Kansainvälisessä Tzína Bacháouer -pianokilpailussa. Han eteni finaaliin vuoden 2007 Maj Lind -pianokilpailussa. Hänen ensimmäisenä albuminaan ilmestyi "Romantic Piano" (Concert Artists Guild) vuonna 2013. Myöhemmin hän on levyttänyt Steinway Recordsille ja Universal Music Groupille. Han on Steinway-artisti.
Han perusti Gloriosa-nimisen pianotrion, joka julkaisi ensimmäisen albuminsa vuonna 2019. Hän on perustanut myös Istanbulin kansainvälisen pianofestivaalin ja toiminut sen taiteellisena johtajana. Han on opettanut Bilkent-yliopistossa, Hongkongin baptistisessa yliopistossa ja New York University Shanghaissa.
San Joaquín -luokka

San Joaquín -luokka oli Espanjan laivaston neljän kaksikantisen 70-tykkisen linjalaivan muodostama alusluokka.
Suunnittelu.
Eduardo Bryant valmisti ja suunnitteli prototyyppialukset Francisco de Gautierin "sistema frencésiin" perustuen.
Galão

Galão on portugalilaisperäinen kahvijuoma, jossa on espressoa ja vaahdotettua maitoa. Yleinen sekoitussuhde on neljännes espressoa ja loput maitoa. Portugalissa "Galãota" nautitaan usein aamuisin ja sitä tarjoillaan korkeissa laseissa. Galãossa on samankaltaisuuksia esimerkiksi "caffè latten" kanssa, koska kummatkin valmistetaan espressosta ja maidosta, mutta ero on esimerkiksi sekoitussuhteessa. Kahvia tarjoillaan myös kupissa sekoutussuhteella 1:1, jolloin sen nimi on "meia de leite".
Lännenkylä

Lännenkylä on huvipuisto, matkailunähtävyys tai lavaste, joka jäljittelee villin lännen taajamaa. Lännenkylien elementtejä ovat esimerkiksi saluunat, tiipiit ja yleisönäytökset. 
Lännenkyliä.
Suomessa.
Ähtärissä.
Vuonna 1987 Ähtärin eläinpuiston, Mini-Suomen ja junapysäkin lähelle avattiin Villin lännen kylä – satametrinen kadunpätkä, jota ympäröi lavastettu taajama, jossa oli ravintola, huvilaitteita, hevosia ja matkamuistomyyntiä. 4–5 kertaa päivässä järjestettiin yleisönäytöksenä pankkiryöstö lännenelokuvien tyyliin. Kylää oli tarkoitus laajentaa toisella kadulla, mutta laman tultua suunnitelmat pantiin jäihin ja kylä suljettiin vuonna 1991. Nykyään kylän jäänteet ovat autiot ja kasvillisuuden peittämät.
Jämsässä.
Jämsän Himokselle valmistui vuonna 2023 noin 7,5 miljoonaa euroa maksanut huvikeskus, jonka julkisivu jäljittelee villin lännen kylänraittia. Kokonaisuuteen kuuluu ravintola, padelhalli ja keilarata. Rakennuksen suunnitteli arkkitehti Harri Luomaa.
Muhoksella.
Los Coyotes Ranch on Muhoksella sijaitseva villin lännen kylä. Kylässä on kaksi saluunaa, majoitustiloja, sauna ja tipejä.
Parkwood Entertainment

Parkwood Entertainment on yhdysvaltalaisen laulaja ja esiintyjä Beyoncén vuonna 2010 perustama viihdealan yritys ja tuotantoyhtiö. Yhtiö perustettiin vuonna 2010, ja sen toimistot sijaitsevat Yhdysvalloissa Los Angelesissa ja New Yorkissa. Yhtiön toimintaan kuuluvat musiikin, elokuvien ja televisio-spesiaalien tuotattaminen. 
Historia.
Parkwood Entertainment todella aloitti toimintansa nimellä Parkwood Pictures vuonna 2008, ja sen ensimmäinen julkaisu oli Cadillac Records -elokuva, jossa Beyoncé esiintyi sekä näyttelijänä että tuottajana. Yhtiön toiminta on kuitenkin laajentunut vuodesta 2010 lähtien. Se tuotti muun muassa elokuvan Obsessed vuonna 2009, jossa Beyoncé oli myös päätuottajana ja näyttelijänä. 
Parkwood Entertainment on ollut vastuussa myös Beyoncén merkittävistä musiikillisista projekteista, kuten "Lemonade" (2016) -albumin mukana julkaistusta elokuvasta. Lisäksi yhtiö on ollut mukana järjestämässä hänen kiertueitaan, kuten "The Mrs. Carter Show World Tour" (2013–2014), "The Formation World Tour" (2016), ja "Renaissance World Tour" (2023). Yhtiö tuotti myös Beyoncén Coachella Valley Music and Arts -festivaalilla vuonna 2018. 
Yhtiö on toiminut myös tuottajana Beyoncén ja Jay-Z:n tähdittämillä "On The Run Tour" (2014) ja "On The Run II" (2018) -kiertueilla. 
Beyoncé kertoi lyhyesti päätöksestä perustaa oma yhtiönsä "Beyoncé" albumin julkaisutilaisuudessa: 
"Perustin oman yritykseni, sen jälkeen kun päätin ryhtyä omaksi managerikseni. Minulle oli tärkeää, etten mennyt isoon rahastoyhtiöön. Minusta tuntui myös, että halusin seurata Madonnan jalanjälkiä olemalla "powerhouse" ja omistaa oman imperiumini, sekä näyttää samalla muille naisille että, kun pääset tähän pisteeseen urallasi, sinun ei tarvitse tehdä sopimusta jonkun muun kanssa ja jakaa rahojasi tai menestystäsi – vaan voit tehdä sen itse." 
Artistit.
Nykyiset artistit
Entiset artistit
Julkaisut.
Musiikki.
Beyoncé
The Carters
Chloe x Halle
Chlöe
Sophie Beem
Ingrid Burley
Virkistys

Virkistys tarkoittaa toimintaa, jota ihmiset harrastavat vapaa-ajallaan, josta ihmiset nauttivat ja jonka tunnustetaan ilmaisevan yhteisön arvoja. Virkistys poikkeaa vapaa-ajan käsitteestä siinä, että virkistys nauttii moraalista hyväksyntää niin yksilön kuin yhteisön näkökulmasta. Virkistystoiminta vaikuttaa yhteiskuntaan tavalla, jonka yhteisö katsoo hyväksyttäväksi. Virkistyksen yhteisölliset merkitykset voivat siis muuttua ajan myötä. Suomessa virkistykseen on viitattu muun muassa terveyden ja työkyvyn säilyttämiseen tähtäävänä toimintana vapaa-ajalla, johon liittyy erityisesti liikunta ja luonnossa oleskelu.
Tarkoitus.
Virkistystoiminnassa keskeistä on motiivi tietyn toiminnan suorittamiseen ja varsinainen toiminta on toissijaista. Usein virkistystoiminnan toivottu lopputulos on virkistäytyminen ja palautuminen. Virkistystoiminnan sisältö voi koostua esimerkiksi liikunnasta, urheilusta, musiikista, peleistä, lukemisesta, taiteesta, käsitöistä tai tanssista. Virkistyksen tavoitteena on tukea tasapainoisessa elämässä sekä virkistäytymään työstä ja muista pakollisista toiminnoista, kuten esimerkiksi kodin siivouksesta ja lasten kasvatuksesta.
Yhteiskunnallinen vaikutus.
Virkistys nähdään yhteisöllisenä välineenä, sillä se vaikuttaa yhteiskuntaan. Virkistysohjelmia ja -palveluita on käytetty yhteiskunnallisesti toivottavien tavoitteiden saavuttamiseksi, kuten vapaa-ajan viisaaseen käyttöön sekä fyysisen kunnon ja nuorten positiivisen kehityksen tukemiseen. Virkistysohjelmia on kehitetty erilaisiin fyysisiin, psyykkisiin ja sosiaalisiin tarpeisiin. Virkistys on ollut hyvinvointia sekä joissain tapauksissa muutosta edistävä yhteisöllinen väline. Tällainen tavoite on ollut muun muassa kunnilla sekä voittoa tavoittelemattomilla järjestöillä kuten NMKY:llä, NNKY:llä, partioliikkeellä sekä poika- ja tyttökerhoilla. Virkistyksen alalla on myös liiketoimintaa, joka pyrkii tarjoamaan myönteisiä tuloksia. Tällaisia toimijoita ovat muun muassa kunto- ja liikuntakeskukset sekä kylpylät.
Jylhä (Kaustinen)

Jylhä on kylä Kaustisella Keski-Pohjanmaan maakunnassa. Jylhän naapurikyliä ovat Kaustisen kirkonkylä, tastula, Salonkylä ja Haavisto.
Jylhän kylän pääpaikkana on aikojen saatossa ollut Seksmanninkangas, entinen Petterinkangas, jossa asui mm. kylän seksmanni. Jylhän kyläkoulu lakkautettiin vuonna 2008.
Jylhän kylätalo sijaitsee osoitteessa Jylhäntie 999, ja kyläläiset järjestävät siellä aktiivisesti toimintaa.
Kaustisen kolmanneksi suurin järvi Nuolinen sijaitsee Jylhässä. Sen rannalla on leirikeskus, jossa järjestetään mm. rippileirejä. Köyhäjoki virtaa Jylhän läpi.
A Seat at the Table

A Seat at the Table on yhdysvaltalaisen R&amp;B-laulaja Solange Knowlesin kolmas studioalbumi, joka julkaistiin Yhdysvalloissa 30. syyskuuta 2016. Albumi käsittelee identiteettiä, rotua, yhteiskuntaa, naiseutta ja muita ajankohtaisia aiheita. 
Albumi on sijalla 312. Rolling Stone musiikkilehden "500 greatest albums of all time" -listalla. 
Levy muodostui jo vuodesta 2002 musiikkia julkaisseen Knowlesin läpimurroksi. Kriitikot olivat aikaisemmin suhtautuneet Knowlesiin pikemminkin vain Beyoncén pikkusiskona. 
Palkinnot.
Albumin single ”Cranes in the Sky” voitti Grammy-palkinnon parhaasta R&amp;B-esityksestä. Palkinto oli Knowlesin ensimmäinen Grammy ja ehdokkuus. 
Arvostelut ja menestys.
Levy sai Soundilta ja Helsingin Sanomilta neljä tähteä.Albumi oli ilmestyessään ensimmäisenä Yhdysvaltain Billboard 200 -listalla, A Seat at the Table oli ensimmäinen Knowlesin albumi listan kärjessä Levy myi 72,000 kappaletta ensimmäisenä viikkona.
When I Get Home

When I Get Home on yhdysvaltalaisen laulaja-lauluntekijä Solange Knowlesin neljäs studioalbumi, joka julkaistiin Yhdysvalloissa 1. maaliskuuta 2019. Albumi on jatkoa hänen vuoden 2016 "A Seat at the Table" albumilleen.
Albumi on rakkauskirje Knowlesin kotikaupunki Houstonille ja afroamerikkalaiselle kulttuurille. Knowles yhdistelee albumilla useita genrejä, kuten R&amp;B:tä, soulia, trappiä ja hip hopia.
Solange teki levyllä yhteistyötä monien tunnettujen muusikoiden, kuten Samphan, Playboi Cartin, Gucci Manen, Panda Bearin, Tyler, the Creatorin, Metro Boomin, The-Dreamin, Abran, Dev Hynesin, Steve Lacyn, Earl Sweatshirtin ja rap-artisti Scarfacen kanssa. Levyä on ollut Knowlesin ohella mukana tuottamassa myös muun muassa Pharrell Williams.
Taustaa.
Knowles alkoi työstämään When I Get Homea Houstonista vuokraamassa asunnossa edellisen kiertueensa jälkimainingeissa. Hän on viitannut haastatteluissa ja sosiaalisen median päivityksissään kärsineensä vakavista terveysongelmista joiden takia oli hoidossa Houstonissa. Paluu kotikaupunki Houstoniin sai Solangen arvioimaan uudestaan suhdettaan kotiin ja nuoruuttaan afroamerikkalaiselle kulttuurille merkittävässä Third Ward naapurustossa.
Tyyli.
Levyn inspiraatioksi Solange on listannut muum muassa Stevie Wonderin albumin "The Secret Life of Plants" (1979), minimalistisen musiikin pioneeri Steve Reichin teokset, Alice Coltranen ja Sun Ra:n. Levyllä on isosti esillä varsinkin Houstonin Third Ward -naapurusto, jossa Knowles ja tämän sisko Beyoncé kasvoivat. Solange käyttää levyllä useiden naapurustosta tulleiden afroamerikkalaisten kuuluisuuksien ja taiteilijoiden ääniä sekä teoksia. S McGregor välisoitossa on samplattu näyttelijä Phylicia Rashādia ja tämän siskoa lausumassa heidän äitinsä kirjoittamaa ”On Status” -runoa. Exit Scott kappaleessa Solange taas samplaa runoilija ja aktivisti Pat Parkeria lukemassa runoaan ”Poem to Ann #2”. Levyn soundiin on vahvasti vaikuttanut myös Houstonin hip hop -skenestä peräsin oleva chopped and Screwed -remixtyyli. 
Arvostelut ja menestys.
Suomessa albumi sai "Soundin" ja "Helsingin Sanomien" arvosteluissa neljä tähteä. Albumi oli ilmestyessään seitsemäntenä Yhdysvaltain Billboard 200 -listalla.
Elokuva.
Knowles julkaisi levyn yhteydessä 33 minuuttisen "When I Get Home" -lyhytelokuvan Apple Music- ja Itunes palveluiden kautta maaliskuussa 2019. Elokuvasta julkaistiin saman vuoden joulukuussa 41-minuuttinen ohjaajan leikkaus.
Elokuvaa käsittelee surrealismin keinoin Houstonia, afroamerikkalaisuutta, rodeo- ja cowboykulttuuria, hengellisyyttä ja kodin merkitystä.
Polyfenyleenioksidi

Polyfenyleenioksidi eli polyfenyleenieetteri, PPO tai PPE on polyeettereihin kuuluva polymeeri. Sen monomeeri on 2,6-ksylenoli. Polyfenyleenioksidilla on useita käyttökohteita.
Ominaisuudet.
Polyfenyleenioksidi on termoplastinen polymeeri. Polymeerin moolimassa on tavanomaisesti 35 000–320 000 g/mol. Yhdisteen sulamispiste on 240–268 °C ja lasisiirtymälämpötila on 205–215 °C. Polyfenyleenioksidin tiheys on 1,04–1,16 g/cm3 ja kiteisyysaste on 40–58 %. Aineen lämpötilankesto on hyvä, ja se kestää hyvin useita kemikaaleja, mutta liukenee hiilivetyihin. Polyfenyleenioksidin UV-säteilynkesto on suhteellisen huono. Polyfenyleenioksidi on jäykkää, iskunkestävää ja säilyttää muotonsa myös korkeissa lämpötiloissa. Vahvuutta voidaan kasvattaa lasikuidulla seostamalla. 
Valmistus ja käyttö.
Tavanomaisin tapa valmistaa polyfenyleenioksidia on 2,6-ksylenolin hapettava polymerointi. 2,6-ksylenoli polymeroituu hapen vaikutuksesta 25–55 °C:n lämpötilassa. Katalyyttinä kvytetään kupari(I)kloridia ja alifaattisia amiineja tai pyridiiniä. Myös koboltti- tai mangaaniyhdisteitä voidaan käyttää. Reaktio on tyypiltään radikaalipolymerointi.
Toinen valmistusmenetelmä on 4-bromi-2,6-dimetyylifenolin ja voimakkaan emäksen reaktio kaliumferrisyanidin katalysoimana.
Polyfenyleenioksidia käytetään useimmiten seoksena polystyreenin tai polyamidien kanssa. Polymeeriä käytetään muun muassa autojen osien, kodinkoneiden runkojen ja koteloiden, pumppujen osien ja sähköpistokkeiden valmistamiseen.
Reigandō

Reigandō tai "Reigando" ( ’Henkikallion luola’) on luola, joka sijaitsee Kumamoton kaupungin länsipuolella Kyūshūn saarella Kumamoton prefektuurissa Japanissa.
Reigandō on kuuluista siitä, että se toimi tilapäisenä kotina legendaariselle rōninille Miyamoto Musashille. Musashi vietti vuodesta 1643 eteenpäin viimeiset kaksi vuottaan erakkona luolassa meditoiden ja kirjoittaen kuuluisan teoksensa "Viiden renkaan kirja" (). Luolaan pääsee helposti bussilla Kumamoton kaupungista ja lähellä sijaitsevasta Tamanan kaupungista.
Turkulainen Budō-seura "Reigando Budo" on nimetty luolan mukaan.
Jang Jin-sung

Jang Jin-sung (; s. 1971 Sariwon) on pohjoiskorealaissyntyinen, Etelä-Koreaan loikannut runoilija ja muistelmakirjailija. Hänen käyttämänsä nimi on pseudonyymi. Pohjois-Koreassa kirjoittaessaan hän käytti pseudonyymiä Kim Kyong-min.
Vaiheet Pohjois-Koreassa.
Jang on kertonut liittyneensä Korean työväenpuolueen palvelukseen propagandatehtävissä elokuussa 1988. Hän on kertonut teini-ikäisenä löytäneensä isänsä hallusta Lordi Byronin runoutta, josta hän liikuttui, koska koki kuvatut henkilöt samaistuttaviksi ja tyylin aidommaksi kuin pohjoiskorealaisessa kirjallisuudessa. Jang sai kertomansa mukaan joulukuussa 1998 tehtäväkseen kirjoittaa eeppisen runon, jossa eteläkorealaisen äänellä välitettiin Pohjois-Korean songun-politiikasta eteläkorealaisia suojeleva vaikutelma. Kim Jong-il vaikuttui kirjoituksesta, joka päätyi kansalliseen levitykseen. Vuonna 1999 Jangista tuli yksi Kim Jong-ilin kuudesta virallisen aseman saaneesta runoilijasta. Hän kirjoitti eteläkorealaiseksi runoilijaksi tekeytyen ideologisia runoja, joissa ylistettiin Pohjois-Korean hallitusta. Yksilöllisen viestin välittäminen oli hänen mukaansa kielletty. Asemassaan Jang sai kuitenkin luvallisesti käsiinsä ulkomaalaista kirjallisuutta työnsä tueksi. Jälkikäteen hän on kuvannut työtään psykologiseksi sodankäynniksi.
Loikkaus ja myöhempi ura.
Kertomansa mukaan Jang lainasi ystävälleen kirjan, jossa eteläkorealainen akateemikko kertoi Kim Il-sungista ja Kim Jong-ilistä Pohjois-Korean viralliselle historiankirjoitukselle vastakkaisia asioita. Ystävä unohti teoksen Pjongjangin metroon, minkä jälkeen molemmat pakenivat Tumenjoen yli Kiinaan vuonna 2004. Ystävä joutui Kiinan viranomaisten kiinniottamaksi ja teki itsemurhan. Jang vietti vuoden Kiinassa ennen pääsemistä Etelä-Koreaan. Kertomansa mukaan hän ei ole kuullut perheestään sittemmin. 
Jang alkoi kirjoittaa muun muassa Pohjois-Korean hallintoa kohtaan kriittistä runoutta. Vuonna 2012 hän sai Oxfordin yliopiston Rex Warner -kirjallisuuspalkinnon runokokoelmasta "I Am Selling My Daughter for 100 Won". Vuonna 2014 ilmestyi Jangin omasta taustastaan kirjoittama teos "Dear Leader: Poet, Spy, Escapee — A Look Inside North Korea", josta tuli yksi Ison-Britannian kymmenestä myydyimmästä kirjasta tuona vuonna. Jang esiintyi Lontoon Kulttuuriolympiadissa vuonna 2012.
Jang on ollut yksi eniten näkyvyyttä saaneista Pohjois-Koreasta loikanneista henkilöistä. Hän on luennoinut Leidenin yliopistossa. Vuonna 2011 Jang perusti New Focus International -verkkojulkaisun, jonka päätoimittajana hän toimi. Hän on kertonut saaneensa Pohjois-Korealta uhkauksia ja eläneensä poliisin suojeluksessa. 
Yksityiselämä ja rikostuomio.
Jang meni Etelä-Koreassa naimisiin ja sai vaimonsa kanssa poikalapsen.
Vuonna 2022 Jang tuomittiin Etelä-Koreassa kuuden kuukauden vankeusrangaistukseen seksuaalirikoksesta, jonka uhrina oli ollut hänen kanssaan aiemmin työskennellyt nainen.
Ykkönen (jalkapallo)

Ykkönen on miesten jalkapallon kolmanneksi korkein sarjataso Suomessa. Sarja perustettiin Ykkösliigaksi nimensä vaihtaneen toiseksi korkeimman sarjatason (ent. Ykkönen) ja Kakkosen väliin kaudeksi 2024.
Ykkönen on valtakunnallinen sarja ja siihen kuuluu 12 joukkuetta.
Historia.
Lokakuussa 2022 Palloliitto ilmoitti, että toiseksi korkeimman sarjatason eli Ykkösen ja kolmanneksi korkeimman sarjatason eli Kakkosen väliin perustetaan kaudesta 2024 alkaen uusi 12 joukkueen valtakunnallinen sarjataso, jonka nimeksi tulee Ykkönen. Samalla toiseksi korkeimman sarjatason, Ykkösen, nimi muuttuu Ykkösliigaksi.
Urheilumedia Elmon tietojen mukaan uudistus on 4–5 vuotta kestävä välivaihe, joka tähtää Veikkausliigan joukkuemäärän kasvattamiseen nykyisestä 12 joukkueesta 16 joukkueeseen. Välivaiheen jälkeen Ykkösliiga muuttaisi nimensä takaisin Ykköseksi ja 2024 perustettu kolmanneksi korkein sarjataso Ykkönen poistettaisiin.
Joukkueet kaudella 2025.
Sarjauudistuksen jälkeen Ykkösen joukkueet muodostettiin edellisen kauden Ykkösen kolmesta viimeisestä joukkueesta ja Kakkosesta nousseista joukkueista.
Lähde:
Marian käyntipäivä

Marian käyntipäivä on kristillinen muistopäivä, jota vietetään 2. heinäkuuta. Silloin muistellaan Marian vierailua Johannes Kastajan äidin Elisabetin luona (Luuk. 1:36–55). Muistopäivä poistui Ruotsin kirkon kalenterista vuonna 1772 Ruotsin kuninkaan Kustaa III:n kalenteriuudistuksen yhteydessä. Muistona Marian käyntipäivästä suomalaisessa kalenterissa on edelleen 2. heinäkuuta Marian ja lukuisten Maria-peräisten nimien nimipäivä. Marian käyntipäivänä luetut tekstit liitettiin Marian ilmestyspäivään teksteiksi.
Operaatio Prosperity Guardian

Operaatio Prosperity Guardian () on joulukuussa 2023 alkanut kansainvälisen liittouman sotilasoperaatio, jonka tarkoituksena on vastata huthien tekemiin iskuihin laivoja vastaan Punaisenmeren ja Adeninlahden ympäristössä. Huthit tukevat Hamasia ja niiden tarkoitus on ollut häiritä länsimaita, koska ne tukevat Israelia Gazan sodassa.
Tausta.
Huthit ovat julistaneet kuolemaa Yhdysvalloille ja Israelille 2000-luvun alusta lähtien. Yhdysvaltojen ja Saudi-Arabian mukaan Iran on antanut hutheille aseellista tukea ja apua operaatioiden suunnittelussa. Suomen Lähi-idän instituutin tutkija Susanne Dahlgrenin mukaan huthit hyökkäyksillään haluavat olla osa Iranin johtamaa Israelian vastaista rintamaa, säilyttääkseen Iranin antaman tuen ja saadakseen kannatusta Jemenissä.
Yhdysvaltain puolustusministeri Lloyd Austin ilmoitti kansainvälisen liittouman muodostamisesta, kun huthit olivat tehneet useita viikkoja iskuja kaupallista merenkulkua vastaan Punaisenmeren ja Adeninlahden ympäristössä. Huthit vastasivat tähän lausunnolla, jonka mukaan he voivat tuhota liittouman laivat, ja sanomalla, että "Punaisestamerestä tulee hautausmaanne".
Turvallisuuden vaarantumisen takia useat varustamot olivat kieltäneet laivojaan kulkemasta alueiden läpi. Alueet ovat maailmantalouden kannalta pullonkauloja, sillä Suezin kanava nopeuttaa huomattavasti Välimeren ja Intian valtameren välillä kulkemista. Koska Suezin kanavaa ei voi käyttää kulkematta kyseisten alueiden läpi, aiheuttaa etenkin rahtilaivojen uudelleenreititys Afrikan ympäri merkittäviä taloushaittoja.
Operaation tehtävä on taata kaupallisten alusten turvallisuus Punaisellamerellä, Bab el Mandebin salmessa ja Adedinlahdella. Liittoumaan kuuluu Yhdysvaltojen lisäksi sen liittolaisia. Ainakin Yhdysvaltalaiset sotalaivat ovat jo ampuneet alas hyökkääviä ohjuksia ja drooneja.
Tapahtumat.
Operaation alkuvaiheessa loppuvuodesta 2023 alueella olivat ainakin Yhdysvaltain laivaston ohjushävittäjät "USS Carney", "USS Laboon" ja "USS Mason" sekä lentotukialus "USS Dwight D. Eisenhower". Nämä ovat torjuneet huthien ohjuksia ja lennokkeja ilmatorjuntaohjuksillaan. Myös lentotukialukselta lähetetyt F/A-18E/F Super Hornet -hävittäjät ovat ampuneet uhkia alas. Laivaston helikopterit upottivat kolme huthien alusta, jotka hyökkäsivät Maersk Linen laivaa vastaan 31. joulukuuta. Myöhemmin sotalaivat alueella ovat vaihtuneet ja torjuntatoimia on jatkettu.
Ilmaiskut Jemeniin.
Yöllä 11.–12. tammikuuta 2024 Yhdysvallat ja Iso-Britannia tekivät hutheja vastaan Jemeniin kymmenien ilmaiskujen sarjan hävittäjälentokoneilla ja Tomahawk-risteilyohjuksilla. Tomahawkit laukaistiin sotalaivoilta. Britannian Eurofighter Typhoon -hävittäjät lensivät tukikohdastaan Kyprokselta. Iskujen kohteina oli esimerkiksi komentopaikkoja, varastoja ja ilmatorjuntajärjestelmiä. Huthien mukaan ainakin viisi sen taistelijaa kuoli ja yksittäisiä iskuja olisi ollut 73. Yhdysvallat jatkoi iskuja seuraavana yönä. Iskut herättivät laajaa huomiota ja mielipiteitä puolesta ja vastaan. Muun muassa Iran on tuominnut iskut. Sittemmin ilmaiskuja on jatkettu pienimuotoisemmin useita kuukausia.
Thomas Couture

Thomas Couture (21. joulukuuta 1815 Senlis - 30. maaliskuuta 1879 Villiers-le-Bel) oli ranskalainen taidemaalari. Couture oli tyylisuunnaltaan akateeminen taidemaalari, joka teki useita muotokuvia ja historiamaalauksia. Hänen maalauksensa "Roomalaiset rappiolla" , oli sensaatio vuonna 1847. Couture oli myös kuuluisa taideopettaja ja hänen oppilaistaan tuli merkittäviä taiteilijoita. 
Elämänvaiheita.
Couture syntyi Pohjois-Ranskassa, mutta kävi koulunsa Pariisissa. Hän pääsi ensiksi taideteolliseen oppilaitokseen, mutta vaihtoi taideakatemiaan, Ecole des Beaux Arts`iin. Hänen opettajanaan oli Antoine-Jean Gros. Couture osoitti ilmeistä taitoa ja lahjakkuutta, mutta joutui anomaan kuusi kertaa arvostettua Prix de Rome- stipendiä, ennen kuin sai sen. 
Couture kritisoi mielelellään akatemian opetusmetodeja ja liittyi vapaamuotoiseen Juste Milieu´n joka yritti yhdistää klassisuutta, romantiikkaa ja ajan uusia ilmiöitä. Hän innostui myös muotokuvamaalauksesta, mutta ei luopunut myöskään historiamaalauksesta. Hänen töitään leimasivat pehmeät värit ja terävät kontrastit. Hän ei pyrkinyt teatraalisuuteen. 
Vuonna 1847 Pariisin salongissa oli maalaus, josta tuli Couturen kuuluisin. Teoksen nimi on "Roomalaiset rappiolla." Kyseinen historiamaalaus aiheutti skandaalin. Teos esittää veltosti makoilevia, puolialastomia roomalaisia. Yleisö piti sitä heinäkuun monarkian vertauskuvana ja kritiikkinä Ludvig Filipin hallinnolle. Se otetiin nopeasti pois galleriasta. 
Merkittävimmän panoksensa taidehistoriaan Couture on antanut tomimalla merkittävien taiteilijoiden opettajana. Hänen oppilaitaan olivat muiden muassa Édouard Manet, Pierre Puvis de Chavannes, Anselm Feuerbach ja Carl Newman. Alkuhankaluuksista huolimatta Manet viihtyi Couturen oppilaana kuusi vuotta. Myöhemmin hän kiitteli opettajaltaan saamaansa arvokasta oppia. 
Couture puhui oppilailleen, että "on maalattava nopeasti". Tämä oppi näkyy hänen myöhemmin impressionistisen tyylisuunnaan käynnistäneissä oppilaissaan. Tämä sopii hienosti siihen, että katsojalle halutaan antaan hetken vaikutelma nopeasti haihtuvasta hetkestä. Myöhemmin Couture julkaisia opetusmetodinsa ja ajatuksensa taideopetuksesta kirjana. 
Kirja, "Méthode et entretiens d’atelier", joka ilmestyi vuonna 1867 haastoi avoimesti valalla olevat menetelmät taideopetuksessa. Hänen mielestään vallinnut opetus ei antanut oppilaille eväitä itsenäiseen ajatteluun ja luovuuteen. Viimeisinä vuosinaan Couture saavutti myös taloudellista menestystä, kun hänen yhdysvaltalaiset oppilaansa veivät hänen töitään kotimaahansa ja myivät niitä. 
Couturen kirjaa pidetään nykyään merkittävänä historiallisena dokumenttina 1800-luvun maalaustaiteen metodeihin ja prosesseihin. Couture on itse jäänyt yleisölle melko tuntemattomaksi. Osasyynä on ehkä se, että hän ei saanut koskaan valmiiksi eräitä suuria tilaustöitä eikä hän suostunut kirjoittamaan muistelmateostaan.
Kopparnäsin tuulivoimapuisto

Kopparnäsin tuulivoimapuisto oli Uudenmaan Inkoossa Kopparnäsin kylässä toiminut alue, jossa käynnistyi Suomen ensimmäinen tuulivoimalaitos (Kopparnäs 1). Se pystytettiin tutkimuskäyttöön vuonna 1986 ja se alkoi tuottaa sähköä kantaverkkoon marraskuussa. Voimalaitoksen omisti aluksi Imatran Voima ja myöhemmin Fortum Power and Heat Oy. Voimalaitos purettiin vuonna 1995. Ensimmäisen voimalaitoksen lisäksi alueelle pystytettiin joitakin tuulivoimalaitoksia lisää, nekin tutkimuskäyttöön (Koppanäs 2-?). Ne purettiin pois vuonna 2001.
Tuulipuisto purkamisen jälkeen maa-alueen omistaja Fortum myi alueen Uudenmaan virkistysalueyhdistykselle. 
Kopparnäs 1.
Tuulivoimalaitos oli tanskalaisen Danish Wind Technologyn eli DWT:n valmistama 300 kilowatin tuulivoimala. Valmistajan ainoa tämän kokoluokan malli oli "Windane 31", joita valmistettiin vain noin seitsemän voimalaa. Sen kapasiteetiksi ilmoitetaan 340 tai 300 kilowattia ja tuuliturbiinin halkaisijaksi 30,8 metriä. Optimaaliseksi pyörimisnopeudeksi ilmoitetaan 42 kierrosta minuutissa. Vuonna 1989 DWT sulautettiin yrityskaupalla suurempaan Vestasin tuulivoimaloita valmistavaan yhtiöön.
Voimalaitoksen toimintavarmuus oli koko ajan huono.
Muut tuulivoimalaitokset.
Muut tuulivoimalaitokset, jotka pystytettiin samoihin aikoihin kuin ensimmäinenkin, olivat myös DWT:n valmistamia ja ne purettiin vuoden 2001 alussa. Kopparnäs 1 oli ainoa voimalaitos, joka oli kytkettynä kantaverkkoon. Vuonna 1995 käynnistettiin tuulivoimalaitos, jonka voimansiirto toteutettiin hydraulisesti. Tekniikan oli kehittänyt Matti Sampo.
Prahan joukkoampuminen 2023

Prahan joukkoampuminen tapahtui 21. joulukuuta 2023 noin kello 15 Kaarlen yliopiston filosofisessa tiedekunnassa Prahassa, Tšekissä. Iskussa yliopistolla kuoli tekijä mukaan lukien 15 ihmistä ja loukkaantui vähintään 25. Ampuja oli yliopiston 24-vuotias opiskelija, jonka tiedettiin suunnittelevan itsemurhaa. Poliisi suoritti ennen ampumista evakuoinnin tiedekunnan toisessa rakennuksessa ja oli minuuteissa paikalla teon alkamisen jälkeen. Tekijä löydettiin kuolleena rakennuksen katolta noin kaksikymmentä minuuttia myöhemmin. Tarkkaa motiivia ei vielä tiedetä, mutta poliisi epäilee tekijän saaneen innoitusta muualla maailmalla tapahtuneista kouluampumisista. Tekijän uskotaan surmanneen ampumista edeltäneenä viikkona isän ja kahden kuukauden ikäisen lapsen Klanovickyn metsässä lähellä Prahaa.
Prahan joukkoampuminen oli Tšekin itsenäisyyden siihen mennessä eniten kuolonuhreja vaatinut ammuskelutapaus. Uhrien joukossa oli muun muuassa suomen kielen lehtori ja suomenruotsalaisen kirjallisuuden asiantuntija ja paikallinen musiikkitieteilijä Lenka Hlávková.
Tapahtumien kulku.
24-vuotiaan epäillyn opiskelijamiehen uskotaan surmanneen aiemmalla viikolla kävelyllä olleen miehen ja tämän kaksikuukautisen vauvan Prahan laitamilla. Epäillyllä oli luvat kahdeksaan ampuma-aseeseen.
Ampumispäivänä, ennen ampumista yliopistolla, poliisi oli löytänyt epäillyn kotitalosta tämän isän kuolleena. Epäilty oli todennäköisesti ampunut tämän aiemmin. Poliisi sai myös epäillyn lähipiiriltä itsemurha-aikeista varoittavia viestejä, joten epäiltyä alettiin etsiä noin kello 13. Kun selvisi, että mies oli matkalla Kaarlen yliopiston yhdelle kampukselle, alettiin sitä evakuoida noin kello 14.20. Ampuminen alkoi vähän ennen kolmea iltapäivällä toisella kampusalueella, taiteiden tiedekunnan rakennuksessa, jonne poliisi ehti nopeasti.
Ampumista tapahtui tiettävästi kerroksessa, jossa sijaitsee suomen kielen laitos. Laukauksia kuulleet opiskelijat tukkivat luokkiensa ovet kasaamalla kalusteita niiden eteen. Aseistetut poliisit kävivät rakennuksen luokkahuoneita läpi, yrittivät auttaa loukkaantuneita ja evakuoida ihmisiä ulos. Poliisit saivat rakennuksessa olleilta pian tiedon, että ampuja olisi ampumassa katolle paenneita. Noin 20 minuuttia ampumisen alkamisen jälkeen epäilty surmasi itsensä, kun poliisit lähestyivät häntä rakennuksen katolla.
Lidija Ruslanova

Lidija Andrejevna Ruslanova (; 27. lokakuuta 1900 – 21. syyskuuta 1973 Moskova) oli neuvostoliittolainen kansanlaulujen laulaja.
Ruslanova syntyi vanhauskoisille vanhemmille, jotka kuolivat hänen ollessaan lapsi. Hän alkoi kerätä rahaa laulamalla 6-vuotiaana. Venäjän sisällissodan hän esitti kansanlauluja punaisten puolella taistelleille. Vuodesta 1921 Ruslanova asui Moskovassa ja esiintyi teatterissa. Vuonna 1923 hän piti ensimmäisen julkisen konserttinsa solistina Rostov-on-Donissa. Radiolähetysten ja levytysten myötä hän alkoi saada laajaa julkisuutta. Tunnetuksi tuli Ruslanovan tulkitsemana muun muassa laulu "Katjuša". Vuonna 1940 Ruslanovasta tuli Suomea vastaan taistelleiden neuvostojoukkojen esiintyjä. Hänelle myönnettiin Venäjän SFNT:n kunniataiteilijan arvonimi vuonna 1942. 2. toukokuuta 1945 hän esiintyi Mihail Tuganovin yhtyeen kanssa neuvostoliittolaisille sotilaille Berliinissä. Hän sai ensimmäisen luokan Isänmaallisen sodan kunniamerkin elokuussa 1945, mutta kesäkuussa 1947 kunniamerkki peruttiin armeijaan kuulumattomuuden perusteella. Syyskuussa 1948 Ruslanova ja hänen miehensä, Neuvostoliiton sankari Vladimir Krjukov pidätettiin syytettyinä varastelusta toisen maailmansodan aikana ja neuvostovastaisesta propagandasta. Tammikuussa 1949 Ruslanovan laulujen julkinen toisto ja levytysten myyminen kiellettiin. Lokakuussa 1949 hänet tuomittiin kymmeneksi vuodeksi työleirille ja hänen omaisuutensa takavarikoitavaksi. Ruslanova oli vuosina 1949–1950 gulagilla Irkutskin alueella ja vuosina 1950–1953 Vladimirin vankikeskuksessa. Josif Stalinin kuoltua sekä Ruslanova että hänen 25 vuoden tuomion saanut miehensä rehabilitoitiin ja vapautettiin. Kielto soittaa julkisesti Ruslanovan lauluja kumottiin.
Ruslanova jatkoi esiintymistä ja kiertämistä ohjelmistolla, joka koostui venäläisten kansanlaulujen lisäksi neuvostoliittolaisten lauluntekijöiden uusista kappaleista. Elokuussa 1973 hän piti viimeisen konserttinsa Rostov-on-Donissa. Hän kuoli syyskuussa 1973 ja tuli haudatuksi Novodevitšin hautausmaalle. Ruslanova oli neljästi naimisissa. Krjukov oli hänen neljäs miehensä; kolmas oli ollut viihdetaiteilija Mihail Garkavi.
Klavdija Šulženko

Klavdija Ivanovna Šulženko (; 24. maaliskuuta 1906 Harkova – 17. kesäkuuta 1984 Moskova) oli ukrainalaissyntyinen neuvostoliittolainen populaarimusiikin laulaja.
Šulženko aloitti kansanlaulujen esittämisen lapsena kuultuaan isältään ukrainalaisia kansalauluja. Isä harrasti musiikkia vakavasti ja esiintyi konserteissakin. Šulženko näytteli vuosina 1923–1927 teattereissa Harkovassa, ja näyttelijänura oli hänen haaveensa. Hän toimi sitten muun muassa solistina Jakov Skomorovskin jazzorkesterissa. Vuodelta 1936 ovat hänen ensimmäiset äänityksensä. Vuonna 1939 Šulženko palkittiin Neuvostoliiton laajuisessa varieteetaiteilijoiden kilpailussa. Hän perusti miehensä Vladimir Korallin kanssa jazzorkesterin Leningradissa vuonna 1940. Kokoonpano tunnettiin toisen maailmansodan aikana nimellä Leningradski frontovoi džaz-ansambl. Šulženko piti sen laulajana yli 500 esitystä neuvostosotilaille. Tunnetuiksi tulivat hänen esittäminään laulut "Sini platotšek" (Jerzy Petersburski, Mihail Maksimov) ja "Davai zakurim" (Modest Tabatšnikov, Ilja Frenkel). Vuodelta 1947 on laulu "Gde že vyi teper, druzja-odnopoltšane" (Vasili Solovjev-Sedoi, Aleksei Fatjanov), josta tuli vakiintunut osa Šulženkon ohjelmistoa. Šulženko esitti toisen maailmansodan jälkeisissä konserteissaan sekä populaarisävellyksiä että sotilaslauluja. Suosituiksi tulivat muiden muassa laulut "Vals o valse" (Eduard Kolmanovski, Jevgeni Jevtušenko), "Pesenka dlja roditelei" (Aleksandr Tsfasman, Lev Vizen) ja "Tri valsa" (Aleksandr Tsfasman, Ljudmila Davidovitš, Viktor Dragunski).
Šulženko sai Neuvostoliiton kansantaiteilijan arvonimen vuonna 1971. Hänelle myönnettiin myös lukuisia muita kunniamerkkejä uransa aikana. Hän julkaisi muistelmateoksensa vuonna 1981. Šulženko oli naimisissa muusikko Vladimir Korallin kanssa vuosina 1930–1956, ja avioliitosta syntyi poika Igor Kemper. Eron jälkeen Šulženkon elämänkumppanina oli Venäjän SFNT:n kunniataiteilija Georgi Jepifanov. Šulženko on haudattu Moskovaan Novodevitšin hautausmaalle.
Antti Taskinen

Antti Taskinen -nimisiä henkilöitä ovat:
Antti Taskinen (valokuvaaja)

Antti Taskinen (15. marraskuuta 1923 Nilsiä – 4. elokuuta 2012) oli suomalainen valokuvaaja. Hän toimi ammattimaisena valokuvaajana 1950-luvulta lähtien Lehtikuva Oy:lle ja Yhtyneille kuvalehdille. Hänen kuviaan ovat tilanneet muun muassa "Uusi Kuvalehti", "Seura", "Hopeapeili" ja "Kotiliesi".
Taskisen kuvia on mukana Museoviraston Journalistisessa kuva-arkistossa JOKA:ssa.
Rooseveltin maja

Rooseveltin maja, alkuperäiseltä nimeltään Napapiirin maja, on Joulupukin Pajakylässä Rovaniemellä sijaitseva hirsimökki, joka rakennettiin Eleanor Rooseveltin vierailua varten. Myöhemmin sen ympärille on rakentunut jouluaiheinen teemapuisto Joulupukin Pajakylä, jossa on muun muassa Joulupukin Pääposti, ja lähistölle on rakennettu jouluaiheinen huvipuisto Santa Park.
Historia.
Toisen maailmansodan loppupuolella saksalaisjoukot tuhosivat Rovaniemen kauppalan vetaytyessään Pohjois-Suomesta. Sodan jälkeen Rovaniemi ja Lappi saivat jälleenrakennusapua YK:n hätäapu- ja jälleenrakennusjärjestö UNRRA:lta, joka oli UNICEF:in edeltäjiä. Kun tuli tietoon että YK:n hyväntahdonlähettiläs Eleanor Roosevelt oli tulossa vierailulle Rovaniemelle kesäkuussa 1950 tutustuakseen Lapin ja Rovaniemen sodanjälkeiseen uudelleenrakentamiseen ja että hänen toiveenaan oli pohjoisen napapiirin ylittäminen siellä. Napapiirillä ei kuitenkaan ollut muuta kun rakennuskelvotonta suota, ja aikaa oli alle kaksi viikkoa. Rovaniemen kauppalan päättäjät pitivät Hotelli Pohjanhovissa 1. kesäkuuta 1950 hätäkokouksen jossa he suunnittelivat ohjelmaa Rooseveltille, ja päättivät rakentaa majan Rooseveltin vastaanottojuhlallisuuksia varten.
Kokouksen jälkeen arkkitehti Ferdinand Salokangas suunnitteli vaatimattoman hirsirakennuksen, jonka suunnittelutyöhön hän oli saanut ohjeeksi että sinne pitäisi mahtua linja-autolastillinen ihmisiä kerrallaan. Mökille löysi, Rovaniemen silloinen kauppalanjohtaja Lauri Kaijalainen, sopivan tontin valtatie 4:n varrelta, vaikka se oli tarkasti mitattuna noin 200 metriä etelään napapiiristä. Sen omistaja opettaja Eemeli Karinen suostui lajoittamaan tontin majan rakentamiseen. Aikaa oli enää alle viikko kun rakennusmestari Yrjö Kamunen ja kirvesmiehet ryhtyivät rakennustöihin. Työtä tehtiin kahdessa vuorossa Lapin yöttömässä yössä, ja väitetään että samanaikasesti kun Rooseveltin kone laskeutui Rovaniemen lentokentälle 11. kesäkuuta 1950 mökillä sovitettiin sen ovia paikoilleen.
Eleanor Rooseveltin vierailun yhteydessä otettiin ensimmäisen kerran käyttöön erikoisleima jolla sieltä lähetettävät postit leimataan, ja hänellä oli kunnia lähettää sieltä ensimmäinen sillä leimattu postikortti, jonka hän osoitti silloiselle Yhdysvaltain presidentille Harry S. Trumanille. Rooseveltin vierailua varten rakennettua Napapiirin majaa laajennettiin vuonna 1956 Ferdinand Salokankaan laatimilla piirustuksilla. Napapiirin maja oli avaamisestaan lähtien 15 vuoden ajan ainoa rakennus napapiirillä, jossa turistit saattoivat käydä. Se oli paikan matkailun alkusysäys, ja turistit pysähtyivät sinne lähettämään postikortteja erikoisleimalla ja ostamaan matkamuistoja. Myöhemmin majan ympärille kasvoi Joulupukin Pajakylä. Napapiirin maja nimettiin myöhemmin Rooseveltin majaksi. Maja peruskorjattiin vuonna 2018.
Rooseveltin majalla tunnetuimpia vierailijoita ovat olleet muiden muassa: Yhdysvaltain presidentti Lyndon B. Johnson, Neuvostoliiton pääsihteeri Leonid Brežnev, Jugoslavian presidentti Josip Broz Tito, Ruotsin kruununprinssi Carl Gustaf, Persian Shaahi Mohammad Reza Pahlavi, Senegalin presidentti Léopold Sédar Senghor ja Israelin pääministeri Golda Meir.
San Fermín -luokka

San Fermín -luokka oli Espanjan laivaston kahden kaksikantisen 76-tykkisen linjalaivan muodostama alusluokka.
Suunnittelu.
Alukset olivat viimeiset Pasajesissa valmistetut linjalaivat. Ne suunniteltiin Gautierin "sistema francésin" mukaan ja ne valmisti Vivente Pló. "San Fermín" tilattiin 29. marraskuuta 1780 ja sen sisaralus samojen piirustusten mukaisena 1782. Alusten valmistuskustannukset olivat 6,45 miljoonaa pesoa ja 4,7 miljoonaa realesia.
Christiansholmin linnoitus

Christiansholmin tai Kristiansholmin linnoitus () on Norjan Kristiansandissa sijaitseva linnoitus, joka rakennettiin vuosina 1662–1672. Se lakkautettiin vuonna 1872 ja kärsi vaurioita suuressa kaupunkipalossa 1892. Linnoitus kunnostettiin 1930-luvulla, ja nykyisin siellä järjestetään monenlaisia kulttuuritapahtumia.
Fram (joukkoliikennejärjestelmä)

Fram on Møren ja Romsdalin läänin yhteinen joukkoliikennejärjestelmä. Siihen kuuluu sekä linja-auto- että yhteysalusliikennettä. Niillä tehdään vuosittain noin 18 miljoonaa matkaa.